CPF ส่ง “Food Truck” ลงพื้นที่ต่อเนื่อง รองนายกฯ ชี้ช่วยบรรเทาผลกระทบ “โควิด”
CPF ส่ง "Food Truck" ลงพื้นที่ต่อเนื่อง รองนายกฯ ชี้ช่วยบรรเทาผลกระทบ "โควิด"
CPF ส่ง "Food Truck" ลงพื้นที่ต่อเนื่อง รองนายกฯ ชี้ช่วยบรรเทาผลกระทบ "โควิด"
4 มิ.ย. 2563

นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ร่วมกับ นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF มอบอาหารอุ่นร้อนจากรถ CPF Food Truck ใน “โครงการอาหารปลอดภัยจากใจ…สู่ชุมชน” ให้แก่ชาวชุมชนบางพลัด ซึ่งจัดโดยกระทรวงเกษตรฯและซีพีเอฟ เพื่อช่วยบรรเทาความเดือดร้อนด้านอาหารแก่ผู้ได้รับผลกระทบจากสถานการณ์โควิด-19  พร้อมชื่นชมไอเดียใช้รถ Food Truck ทำโครงการเพื่อสังคมได้ลงตัวและเหมาะสม โดยมีผู้แทนรัฐมนตรีว่าการกระทรวงเกษตรและสหกรณ์ ร่วมด้วย ณ สำนักงานเขตบางพลัด
โดย นายจุรินทร์ ลักษณวิศิษฏ์ เปิดเผยว่า CPF เป็นภาคเอกชนที่ให้การช่วยเหลือประชาชนและสังคมไทยในการต้านภัยโควิด-19 มาอย่างต่อเนื่อง หนึ่งในนั้นคือการให้ความร่วมมือกับกระทรวงพาณิชย์ นำอาหารมาลดราคาพิเศษเพียง 20 บาทในโครงการ “ลดจริง..ไม่ทิ้งกัน ช่วยค่าครองชีพ” ซึ่งได้รับการตอบรับที่ดีแล้วยังได้นำรถ CPF Food Truck ออกช่วยเหลือมอบอาหารอุ่นร้อนให้ประชาชนในชุมชนต่างๆ นับเป็นองค์กรที่มีน้ำใจและมีความรับผิดชอบต่อสังคมอย่างน่าชื่นชม
“โครงการอาหารปลอดภัย จากใจ…สู่ชุมชน ในวันนี้ ทำให้ได้เห็นอีกความตั้งใจของภาคเอกชนที่ริเริ่มนำรถ CPF Food Truck  มาอุ่นอาหารร้อนๆ สร้างบรรยากาศกิจกรรมการช่วยเหลือสังคมได้ในอีกรูปแบบหนึ่งและเป็นเหมือนสัญลักษณ์ให้พี่น้องประชาชนรับรู้ว่ากำลังจะมีอาหารมาเสริฟแล้ว ถือเป็นไอเดียที่ดี นอกเหนือไปจากน้ำใจที่คนไทยมีให้คนไทยด้วยกัน” นายจุรินทร์กล่าว
 
ด้านนายประสิทธิ์ บุญดวงประเสริฐ กล่าวว่า “ซีพีเอฟดำเนินโครงการอาหารปลอดภัย จากใจ…สู่ชุมชน อย่างต่อเนื่องเป็นครั้งที่ 13 แล้ว โดยนำอาหารจากร้าน ซีพี เฟรชมาร์ท มาอุ่นร้อนบนรถ CPF Food Truck ซึ่งมีตู้อุ่นร้อนขนาดใหญ่ สามารถอุ่นอาหารพร้อมกันได้ครั้งละ 100 กล่อง ทำให้ประชาชนได้รับประทานอาหารอุ่นร้อนๆได้อย่างรวดเร็ว เป็นที่ชื่นชอบของพี่น้องในแต่ชุมชนที่รถคันนี้ไปถึง
โดยอาหารกล่องพร้อมรับประทานที่นำมามอบให้เป็นมื้อกลางวันนี้มีถึง 6 เมนู ได้แก่ ข้าวอกไก่ซอสจิ้มแจ่ว ข้าวผัดไก่ย่างซอสเกาหลี ข้าวไก่สไปซี่ ข้าวอกไก่ย่างซอสกระเทียม ข้าวตับกระเทียม และข้าวไข่เจียว แจกพร้อมไข่ต้ม และน้ำดื่ม สร้างรอยยิ้มและความอิ่มอร่อยให้แก่ประชาชนได้ทันที โดยมีพันธมิตรอย่างโอสถสภา ร่วมแจกเครื่องดื่ม และ Mc ยีนส์ ร่วมแจกหน้ากาก
สำหรับกิจกรรมครั้งนี้ จัดขึ้นเพื่อร่วมมอบโอกาสการเข้าถึงอาหารคุณภาพดี ปลอดภัย ให้กับประชาชนที่อาศัยในชุมชนที่ได้รับความเดือดร้อนจากวิกฤตโควิด-19 ในเขตบางพลัด กรุงเทพมหานคร โดยจะแจกต่อเนื่องทุกวันอังคาร วันพฤหัสบดี และวันเสาร์ โดยจะขยายความช่วยเหลือไปยังเขตบางขุนเทียน บางบอนและหนองแขมต่อไป หลังจากสร้างความประทับใจให้กับประชาชนในเขตบางกอกน้อย และห้วยขวางมาแล้ว
